Orkaan Michael: Huise nou aan ander kant van pad | Netwerk24
Orkaan Michael: Huise nou aan ander kant van pad
12 Oktober 2018 08:06
“Ons het huise gehad wat aan die een kant van die straat was en nou is hulle aan die ander kant,” sê Bo Patterson, burgemeester van Port St. Joe in die Amerikaanse deelstaat Florida, waar baie woonbuurte heeltemal deur die orkaan Michael vernietig is.
Hy het gesien hoe bome verby sy venster vlieg terwyl hy die storm in sy huis sewe blokke van die strand af getrotseer het.
Patterson skat in sy dorp van 3 500 mense is 1 000 huise heeltemal of gedeeltelik vernietig.
Reddingswerkers het Donderdag na oorlewendes gesoek in woonbuurte langs die kus.
Die orkaan word beskou as een van die kragtigste storms in Amerika se geskiedenis.
Dit het wydverspreide oorstromings veroorsaak en tot die dood van sewe mense gelei.
'n Lugfoto wys die vernietiging. Foto: Reuters
Michael het Florida Woensdagmiddag (plaaslike tyd) getref met ’n volgehoue wind van tot 250 km/h.
Hele woonbuurte is aan flarde. Paaie is beskadig. Dit het tonele van verwoesting gelaat.
Die Amerikaanse weermag het swaar toerusting gebruik om ’n pad deur die puin in Mexikostrand te stoot om reddingswerkers deur te laat wat soek na vasgekeerde inwoners, beseerdes en lyke. Blackhawk-helikopters het oorhoofs gevlieg.
Reddingswerkers van die federale noodbestuur-agentskap het honde en hommeltuie in die soektog ingespan.
“Ons berei voor vir die ergste en hoop vir die beste. Dié is natuurlik die ergste,” sê Stephanie Palmer, ’n brandbestryder van Coral Springs, Florida.
In Port St. Joe, 19 km oos van Mexikostrand, is twee bote in twee geskeur en ’n groot skip het op die strand beland, het inwoners gesê. – Reuters
Meer oor: Florida | Orkaan Michael
KYK: Orkaan Michael 'soos die hel'
KYK: Kategorie 4-orkaan tref Amerikaanse kus